Jacques Nienaber neem Bokke se leisels | Netwerk24
Jacques Nienaber neem Bokke se leisels
24 Januarie 2020 14:04
Jacques Nienaber is die nuwe Springbok-afrigter. Foto: Gallo Images
Jacques Nienaber se naam kan ook nou by dié lys van Springbok-breiers sedert hertoelating gevoeg word nadat hy Vrydag amptelik as hoofafrigter van die nasionale rugbyspan aangewys is.
Nienaber volg sy goeie vriend en jare lange kollega Rassie Erasmus op. Erasmus sal steeds nou betrokke wees by die Bokke, maar in die oorhoofse hoedanigheid as die Suid-Afrikaanse Rugbyunie (Saru) se direkteur van rugby.
Nienaber (47) het die afgelope dekade veral naam gemaak as 'n verdedigingsghoeroe en het 'n belangrike rol gespeel in die Bokke se verowering van die 2019 Wêreldbeker in Japan.
Deon Davids, 'n ervare afrigter wat ook die Southern Kings afgerig het, is soos verwag as een van die Bokke se hulpafrigters aangestel.
Saru het ook bevestig dat die voormalige toetsstut Daan Human as die Bokke se skrumkonsultant aangestel is. Sy dienste is bekom nadat Matthew Proudfoot, die Bokke se vorige voorspeler-afrigter en skrumkenner, hom by Engeland se afrigtingspan aangesluit het.
Mzwandile Stick behou sy pos as agterlyn-afrigter. Die Ier Felix Jones, wat die Bokke as konsultant bygestaan het tydens die WB-toernooi, bly ook aan by die span.